เน้นย้ำผู้ว่าราชการจังหวัดจังหวัดชายแดน ใช้กลไกศูนย์สั่งการชายแดนไทยกับประเทศเพื่อนบ้านจากผู้ลักลอบเข้าเมืองโดยผิดกฎหมายอย่างเข้มข้นต่อเนื่อง
นายฉัตรชัย พรหมเลิศ ปลัดกระทรวงมหาดไทย กล่าวว่า ตามที่นายกรัฐมนตรี ในฐานะผู้อำนวยการศูนย์บริหารสถานการณ์การแพร่ระบาดของโรคโควิด -19 สั่งการให้ทุกหน่วยงานปฏิบัติแบ่งพื้นที่และความรับผิดชอบให้ชัดเจนเพื่อควบคุมและป้องกันการแพร่ระบาดของโรคโควิด-19 จากผู้ลักลอบเข้าเมืองผิดกฎหมาย จึงได้บูรณาการสั่งการและกวดขันการดำเนินมาตรการควบคุมการเดินทางเข้า-ออกประเทศอย่างผิดกฎหมายมาอย่างต่อเนื่อง ซึ่งได้สั่งการให้จังหวัดดำเนินการแบ่งพื้นที่และความรับผิดชอบเป็น 3 ส่วนได้แก่ การปฏิบัติในพื้นที่ชายแดน การปฏิบัติในพื้นที่ตอนในและการปฏิบัติในพื้นที่หมู่บ้าน/ชุมชน พร้อมสร้างการมีส่วนร่วมภาคประชาชนและทุกภาคส่วนในการสนับสนุนการปฏิบัติงานของเจ้าหน้าที่ ทั้งฝ่ายทหาร ตำรวจ ฝ่ายปกครอง กำนัน ผู้ใหญ่บ้านและองค์กรปกครองส่วนท้องถิ่น รวมทั้งชี้แจงทำความเข้าใจผู้ประกอบการโรงงาน สถานประกอบการ หอพักและกำชับเจ้าหน้าที่ของรัฐทุกระดับ ไม่ให้ปล่อยปละละเลยหรือรู้เห็นในพฤติกรรมที่ไม่ถูกต้องไม่สอดคล้องกับนโยบายและมาตรการ ศบค. รวมถึงได้เน้นย้ำให้ผู้ว่าราชการจังหวัดชายแดนและผู้ว่าราชการจังหวัดปัตตานี ดำเนินการตามข้อสั่งการต่างๆ โดยเคร่งครัดและใช้กลไกศูนย์สั่งการชายแดนไทยกับประเทศเพื่อนบ้านของจังหวัด และคณะกรรมการต่างๆ ที่เกี่ยวข้องบูรณาการการปฏิบัติงานกับหน่วยงานความมั่นคงในพื้นที่และให้ความสำคัญกับการเฝ้าระวังพื้นที่ชายแดนร่วมกับทหาร ตำรวจและหน่วยงานที่เกี่ยวข้องอย่างเข้มข้นและจริงจัง เพื่อป้องกันและปราบปรามการลักลอบเข้าเมืองผิดกฎหมายเป็นไปอย่างมีประสิทธิภาพและต่อเนื่อง